9. Viljandi Kitarrifestival toob 11.-15. oktoobril teiste seas lavale Eivind Aarseti Norrast ja Jan Akkermani Hollandist.
Jan Akkerman on olnud ka paljudele Eesti kitarristidele eeskujuks. "Tean, et paljud eesti muusikud on üles kasvanud Akkermani ansambli Focus hittidega nagu "Sylvia" ja "Hocus-Pocus"," ütles festivali kunstiline juht Ain Agan.
Norra kitarrist Eivind Aarseti esituses kõlab aga muusikaline nägemus, mis neelab ja peegeldab kogu muusikat, säilitades samal ajal kadestamisväärse individualismi ja meisterlikkuse. Aarseti kontsert tõotab korraldajate sõnul pakkuda nii intiimsust kui intensiivsust.
Festivali väisab ka duo Theo Bleckmanni ja Ben Monder USAst, keda on kirjeldatud kõrvetava ühehäälse koosmänguna. Bleckmanni omapärane hääletehnika ja oskus improvseerida annavad võimaluse võtta riske ka koostöös kitarrist Ben Monderiga.
Kõlab ka Robert Jürjendali juubelikontsert. Jürjendal on hinnatud ansamblikaaslane nii Eestis kui välismaal, lugupeetud õppejõud ja inspireeriv helilooja. Temaga koos tähistavad Madis Metsamart, Taavi Kerikmäe, Mart Soo, Tõnis Leemets, Aleksei Saks, Ain Agan ja Riho Sibul.
75. sünnipäeva puhul tehakse kummardus ka Paul Simonile, kelle hitte mängivad Ants Õnnis, Tõnu Raadik, Henno Soode ja Joosep Sang mandoliinidel, neid toetamas Ara Yaralyan kontrabassil ja Aleksandra Kremenetski löökpillidel.
Viljandi kitarrifestivalil esitletakse igal aastal ka mõnd uut kitarrimuusika albumit esitleda. Sel aastal esitleb plaati ansambel Juhan. Samuti kuuleb festivalil Erki Pärnoja filmiliku saundiga albumit "Himmelbjerge".
Nukuteatris astub üles Weekend Guitar Trio koosseisus end eesti muusikalukku kirjutanud Tõnis Leemets soolokavaga "Illusioon" ning festivali avab Jalmar Vabarna oma värske sooloalbumi "Minapilt" kavaga.
Kitarriõpilastele mõeldud töötubades juhendavad noori virtuoose Ola Bengtsson Rootsist ja Andre Maaker ning kõik välismaised artistid annavad oma meistrikursuse. Õppeprotsessi lõpetab õpilastest moodustatud kitarriorkestri kontsert, kus kõigile antakse võimalus ka soleerida. Kontserdi teise poole sisustab juhendaja Andre Maaker Bad Habits Trioga koos Peedu Kassi (kontrabass) ja Ahto Abneriga (trummid).
Kitarrimuusikat saab kuulata ka näiteks öises veetornis. "Öökontserti koos väikeste meeldivate üllatustega publikule on alati saatnud menu. See on midagi tõelistele seiklushingedele ja romantikutele – see on ainus klassikalise kitarrimuusika kontsert festivalil, aga öökontsert on alati oma erilise atmosfääri ja esmaklassiliste muusikutega üks festivali pärle," ütles Agan. Sel aastal esineb Viljandi Vanas Veetornis oma soolokavaga noor ja andekas Kirill Ogorodnikov. Kitarrifestivalilt ei puudu ka seekord kitarrimeistrite päev, kus meistrid omi uusi pille esitlevad ning ka oma instrumendi korrashoidmist nõustavad.
Traditsiooniliselt lõpetab festivali õhtud üks mõnus jämm Tegelaste Toas, kus muusikat mängib majabänd ning tihti satuvad hoogu ka festivalil esinevad artistid.
Toimetaja: Valner Valme